La commemoració del 50è aniversari de la mort de Margarida Xirgu (1888-1969) se celebrarà al llarg d’aquest 2019 i part de l’any vinent amb diverses iniciatives culturals dins de l’‘Any Margarida Xirgu. L’actriu i la dona’. Per recordar “la revolucionària de les arts escèniques del segle XX”, la comissària Ester Bartomeu ha anunciat propostes que van des d’un monòleg al TNC de la deixeble uruguaiana de Xirgu, Estela Medina, fins a una exposició itinerant, passant per una nova edició del Premi Margarida Xirgu a la millor actriu de l’any, píndoles audiovisuals a Instagram i taules rodones, xerrades o les Lectures a la fresca a Sant Cugat del Vallès. Tot plegat, amb el propòsit de donar a conèixer la seva figura més enllà del món teatral, i impulsat des de la Generalitat en col·laboració amb el Consolat de l’Uruguai, l’Ajuntament de Molins de Reis, el TNC, el Teatre Lliure o el Teatre Romea, on va debutar l’actriu.

Summary: L’Any Margarida Xirgu celebrarà i recordarà “la revolucionària de les arts escèniques del segle XX”


Brussel·les ha elevat la previsió de creixement d'Espanya fins al 2,3% del PIB per aquest any, dues dècimes més que a la primavera. La Comissió Europea ha millorat els pronòstics per a l'Estat espanyol per un augment del PIB "més fort de l'esperat" en el primer trimestre del 2019. Aquest "creixement per sorpresa" que destaca la CE es deu a la positiva balança comercial espanyola per una reducció "lleugera" de les importacions i a una "inversió dinàmica" en habitatge i equipaments. Si bé remarca que el creixement del consum és dèbil, assenyala que "està recuperant l'impuls". Tot i la revisió a l'alça per al 2019, les previsions de creixement per al 2020 es mantenen en l'1,9% del PIB. Segons els darrers pronòstics europeus, la creació d'ocupació a Espanya "hauria d'afluixar" però es continuarà expandint "robustament" permetent "més reduccions de la taxa d'atur". "Juntament amb l'augment dels salaris, això hauria de millorar el creixement de la renda disponible i a una major taxa d'estalvi de les llars", apunta l'informe. Malgrat el context global de tensions comercials, Brussel·les confia que les exportacions i importacions espanyoles es continuïn recuperant, això sí, menys de l'esperat en els pronòstics de primavera. Preguntat per les negociacions d'investidura de Pedro Sánchez i una possible convocatòria d'eleccions, l'eurocomissari d'Economia Pierre Moscovici s'ha negat a valorar l'impacte econòmic dels potencials escenaris polítics a l'Estat i ha defensat que ara mateix té "tots els elements" per considerar que les previsions de creixement espanyoles són "sòlides". "Està clar que l'economia espanyola ha millorat i que Espanya ha continuat fent progressos", ha reblat el polític francès socialista.

Summary: Brussel·les millora dues dècimes la previsió de creixement d'Espanya fins al 2,3% del PIB per aquest any


Guanyem Girona reclama "implementar polítiques atrevides" per "revertir la paràlisi evident" en habitatge que té la ciutat. Després de conèixer el contingut de la diagnosi, que avui ha fet pública l'equip de govern, la formació municipalista afirma que l'estudi "confirma allò que ja feia temps que s'advertia: que a Girona tenim un problema molt greu amb l'habitatge". La regidora Cristina Andreu critica que "la manca de polítiques" efectives ha comportat que Girona tingui dèficit d'habitatge social i alerta que, de retruc, això pot comportar que "la situació actual d'emergència habitacional no només no es pugui resoldre a curt termini, sinó que pot arribar a cronificar-se". Per això, des de Guanyem ja alerten que si els pressupostos per al 2020 "són continuistes i segueixen ignorant el problema de l'habitatge", cada vegada es farà més difícil actuar-hi per resoldre'l. Guanyem Girona subratlla que, "finalment", l'equip de govern de JxCat ha fet pública la diagnosi que ha de servir com a base per bastir el futur Pacte Local per l'Habitatge. Per a la regidora Cristina Andreu, però, el document "confirma allò que feia temps que s'advertia; que a Girona tenim un problema molt greu amb l’habitatge". El partit municipalista assenyala que les conclusions evidencien "la necessitat urgent d’implementar polítiques atrevides per començar a revertir la paràlisi evident davant del problema dels últims anys". D'entrada, Guanyem insisteix en què cal revertir el "dèficit de coordinació entre els diferents municipis de l’àrea urbana". Sobretot, tenint en compte que l'actual planejament urbanístic no permet que Girona creixi amb més de 6.616 habitatges nous. Per Guanyem, és "fonamental" articular una política d'habitatge d'àrea urbana, que tingui en compte els objectius que marca el Pla Territorial Sectorial de l'Habitatge. I de fet, la formació insisteix que això està "íntimament relacionat amb la capacitat de projectar uns pressupostos que permetin fer front a la crisi de l’habitatge i que posin l’àrea urbana com a eix vertebrador de les polítiques habitacionals". En aquest sentit, el partit municipalista reivindica la seva moció Girona 2030 -aprovada al ple- que destaca la cooperació  de Girona amb els municipis veïns per afrontar problemes comuns com és el de l’habitatge. Tot i això, Andreu ja adverteix que "si els pressupostos que es presentin properament van amb una línia continuista i segueixen ignorant el problema de l’habitatge serà impossible actuar-hi amb la contundència necessària". L'emergència habitacional, crònica Guanyem també recorda un altre punt que la diagnosi posa de relleu: l’escassa oferta d’habitatge destinat a polítiques socials. Cristina Andreu ho atribueix a la manca de polítiques al llarg d'aquests darrers anys i al "desequilibri en el mercat de l’habitatge, amb conseqüències com l’augment dels preus dels lloguers".  Per a la representat del grup municipalista això ha provocat que la situació actual d'emergència habitacional "no solament no es pugui resoldre a curt termini sinó que es pugui arribar a cronificar". En aquest punt, Andreu vol deixar clar que l’habitatge és "un dret fonamental" i que la tasca de les administracions públiques és "assegurar-ne la seva defensa".   Finalment, Andreu també insisteix en la importància que el Pacte Local per l'Habitatge es faci mitjançant un procés participatiu, que inclogui tots els agents del sector presents a la Taula pel Dret a l’Habitatge. "Guanyem vetllarà perquè es compleixin els acords i el procés es desenvolupi amb tota la transparència i valentia que fins ara ha mancat", conclou la regidora de Guanyem.


La pugna interna al sí de Podem després de les eleccions del 26-j continua oberta tres dies després dels comicis, i té com a epicentre l'anàlisi dels motius pels que la coalició entre el partit de Pablo Iglesias i IU ha perdut més d'un milió de vots respecte al 20-D. El número dos de Podem i director de la campanya, Íñigo Errejón, ha posat en dubte aquest dimecres en una entrevista a TVE la continuïtat de l'aliança amb IU, i ha atribuït els mals resultats al discurs de la campanya, que no ha connectat amb els votants tant com ho va fer el 20-D. "L'important és amb quins continguts i discurs es mobilitza. I el discurs del 20-d fins aquí no ha estat capaç de generar la mateixa il·lusió que al 20-D", ha dit.  Tot plegat l'endemà que el líder de Podem, Pablo Iglesias, demanés serenor al partit enmig d'un allau de crítiques creuades entre l'entorn d'Errejón i els afins a Pablo Iglesias. Els primers, començant pel mateix Errejón –però també amb Mònica Oltra com a actor destacat- atribueixen el resultat a l'aliança amb IU i a l'estratègia de mantenir el discurs de la formació escorat a l'esquerra i aposten per centrar el partit. Els segons, amb Juan Carlos Monedero com a porta-estandart, critiquen el format de la campanya –dissenyada per Errejón- i defensen l'aliança amb IU. A TVE, Errejón ha estat fidel als seus postulats i ha recordat que l'aliança amb IU "no sembla haver funcionat" perquè els ha fet perdre suport d'antics votant de les dues formacions. "En aquest cas dos més dos no han sumat quatre, sinó menys de quatre", ha dit, tot i que ha apuntat que les decisions sobre "la ruta a seguir" s'adoptarà de manera "col·lectiva".  En aquest marc ha apuntat que l'error ha estat construir el discurs sobre l'eix dreta-esquerra, fet que fa "més difícil construir una majora nova". Ha lamentat que Podem no hagi estat capaç d'evitar "quedar atrapat en etiquetes més estretes" que les que tenia el 20-D ni d'estendre la mà a ciutadans que "no coincidien amb les etiquetes del passat". "L'important és amb quins continguts i discurs es mobilitza, i el discurs no ha estat tan capaç com el 20-D de suscitar il·lusió", ha dit. Segons Errejón, Podem ha mantingut "la mateixa força" però "hi ha hagut una part de la gent, sobretot a trames urbanes i en el sector de la població més jove que ens va votar el 20-D i ara no ha anat a votar". Ara, ha afegit el número dos del partit, "cal pensar perquè, cal pensar que hem fet perquè sigui així".  Per últim, s'ha defensat dels qui l'acusen d'haver dissenyat malament la campanya per haver optat en excés per la televisió en detriment dels actes presencials. "Hem fet més mítings i més actes de carrer que el 20-D, i hem tingut més mobilització d'apoderats, militants i simpatitzants que el 20-D".

Summary: Errejón atribueix els mals resultats de Podem al discurs i diu que caldrà analitzar la continuïtat de l'aliança amb IU


Els Bombers han atès fins a 316 serveis per l'episodi de vent a Catalunya des de les 9 del matí fins a les 6 de la tarda. La gran majoria han estat al Vallès i al Maresme. Cap incidència ha estat de gravetat, encara que cal destacar la caiguda d'una palmera al passeig Marítim de Mataró sobre un vehicle on hi havia quatre persones, una de les quals ha quedat ferida lleu. A més, aquest diumenge les ratxes de vent han fregat els 100 km/h en punts del Maresme. Destaquen registres com els 102 km/h al port de Mataró, els 92 km/h d'Arenys de Mar, els 90 km/h a Canet de Mar o els 82 km/h de Pineda de Mar, segons dades de les estacions de Meteoclimatic i Meteocat. En paral·lel, el telèfon d'emergències 112 ha rebut un total de 622 trucades relacionades amb el vendaval. Gran part de les trucades s'han rebut des del Maresme (234), de les quals 131 a Mataró, mentre que al Barcelonès n'hi ha hagut 188 (158 a Barcelona) i al Vallès Oriental 62. Fortes ratxes de vent al Maresme La comarca del Maresme ha estat de les més afectades pel temporal de vent, amb ratxes de més de 100 km/h, tot i que no hi ha hagut incidències greus. La més destacable ha estat la caiguda d'una palmera sobre un cotxe al passeig Marítim de la ciutat a tres quarts de cinc de la tarda, on una dona ha quedat ferida lleu. En el moment de l'incident, al vehicle hi havia quatre persones, entre elles un menor, que acabaven de sortir de dinar en un restaurant. Estaven a punt de moure el cotxe, que estava aparcat, per marxar, quan l'arbre els ha caigut a sobre. El vehicle ha quedat molt danyat. Pel que fa a la xarxa ferroviària, la línia R1 de Rodalies ha patit retards aquest migdia per la caiguda d'una lona entre Arenys i Mataró que ha quedat penjant de la catenària. La incidència ha obligat a circular per via única en aquest tram. A les 13.05 hores s'ha pogut retirar la lona i s'ha recuperar la circulació per ambdues vies a la R1 entre Arenys i Mataró, segons ha informat Renfe. També entre Arenys i Mataró, vora dos quarts de cinc de la tarda, s'ha hagut de restringir la circulació només per via única per la caiguda d'una palmera sobre la via. A les 18.20 hores tècnics d'Adif han pogut retirar l'arbre i s'ha pogut restablir la circulació. L'Ajuntament de Mataró ha tancat l'accés al braç del Port per l'onatge i el fort vent, i també els accessos al recinte antic del Parc Central. "El fort vent pot fer caure arbres. Eviteu avui les zones boscoses i atenció a la possible caiguda de branques al carrer", ha piulat el consistori de la capital del Maresme.

Summary: Els Bombers atenen 316 serveis per la ventada i es registren ratxes de vent de 100 km/h al Maresme


L'Audiència de Lleida ha desestimat el recurs presentat per la defensa de l'exconseller Jordi Ausàs contra la revocació del tercer grau per part del jutjat de vigilància penitenciària de Lleida i per tant l'exconseller segueix sense poder obtenir permisos de cap de setmana fins a, com a mínim, el 26 de juny d'aquest 2016, quan haurà complert una quarta part de la condemna. L'Audiència considera "prematur" i "improcedent" el tercer grau concedit a Ausàs el 25 de setembre de 2015 per la direcció general de Serveis Penitenciaris i considera encertada la decisió presa al novembre per part del jutjat de vigilància penitenciària de Lleida de revocar aquest tercer grau a petició de la fiscalia. Ausàs va ser condemnat a quatre anys de presó pels delictes de contraban de tabac i de pertinença a un grup criminal i va entrar a la presó el 25 de juny de 2015. L'Audiència de Lleida confirma la interlocutòria del 6 de novembre de 2015 emesa pel jutjat de vigilància penitenciària de Lleida en què revocava el tercer grau concedit el 25 de setembre de 2015 a l'exconseller de Governació Jordi Ausàs per la direcció general de Serveis Penitenciaris. El jutjat considerava "prematura" i "precipitada" la classificació de tercer grau perquè no havia passat el temps "suficient" d'estudi i coneixement de l'intern. En aquest mateix sentit es pronuncia ara l'Audiència que assegura que la decisió de concedir el tercer grau a Ausàs va ser "prematura" i "improcedent" ja que, entre d'altres motius, l'intern "no accepta la seva pertinença a un grup criminal". Ausàs doncs segueix en segon grau i aquest no permet obtenir permisos (a no ser que siguin per circumstàncies excepcionals) fins que no s'hagi complert una quarta part de la condemna. L'exconseller doncs, no podrà gaudir dels permisos de cap de setmana fins a, com a mínim, el 26 de juny de 2016, quan haurà complert un any dels quatre anys de presó als quals va ser condemnat pels delictes de contraban de tabac i de pertinença a un grup criminal. El seu advocat encara podria recórrer aquesta decisió al Tribunal Constitucional. Cronologia dels fets L'Audiència de Lleida va condemnar, el 19 de juny de 2014, l'exconseller de Governació, Jordi Ausàs, a quatre anys de presó i a pagar una multa de 195.000 euros pels delictes de contraban de tabac i de pertinença a un grup criminal. El Tribunal Suprem ho va ratificar el 21 de maig de 2015. Ausàs va ingressar al Centre Penitenciari de Ponent el 25 de juny de 2015. La direcció general de Serveis Penitenciaris va concedir el tercer grau a Ausàs el 25 de setembre de 2015, només tres mesos després del seu ingrés a la presó. Des de llavors, Ausàs podia sortir els caps de setmana, de divendres a diumenge. La Fiscalia de Lleida, però, va recórrer aquesta decisió atenent que l'equip d'observació del centre penitenciari va plantejar només el segon grau per majoria, el 22 de juliol de 2015. Consideraven que el penat "necessitava una interiorització major de la seva responsabilitat, consciència del delicte fiscal, acceptació de la seva integració en un grup organitzat i ser conscient de la transcendència dels fets sent un al càrrec de l'administració".  Segons recollia la interlocutòria del jutjat de vigilància penitenciària, quan no s'ha complert una quarta part de la pena, "cal que transcorri un temps d'estudi suficient de l'intern" per valorar canvis en el seu grau de classificació. En aquest cas, el compliment d'Ausàs de la quarta part de la condemna està prevista pel 26 de juny de 2016 i el compliment de la condemna definitiva pel 15 de juliol de 2019.  Segons es recollia a l'escrit del jutjat de vigilància penitenciària, confirmat ara per l'Audiència de Lleida, es revocava el tercer grau a Ausàs perquè "els factors personals que van motivar la conducta delictiva no han variat" i no n'hi ha prou amb "mostrar un sentiment de culpa o vergonya". El jutjat considerava que entre l'ingrés a presó d'Ausàs i la classificació de tercer grau "no ha transcorregut el temps suficient per analitzar els factors vinculats a la conducta del penat i pautar les necessitats de tractament". La interlocutòria tenia en compte també que "sent un alt càrrec de l'administració pública, tenia la obligació de mostrar una actitud pública exemplar i defensar els interessos generals del país". En aquest sentit i pel que fa a la responsabilitat civil derivada dels delictes de contraban, Ausàs no va fer efectiu cap pagament fins que va entrar a la presó i li va ser proposat el segon grau. "És inacceptable que un exalt càrrec públic que ha estat retribuït per les arques públiques, no tingui una consciència clara que ha de tornar allò que ha defraudat".  Per tot això, el jutjat de vigilància penitenciària, amb data 6 de novembre de 2015, va donar la raó a la fiscalia i va revocat el tercer grau a Ausàs. L'escrit concloïa que aquesta classificació es va adoptar sense cap justificació i amb una "falta de claredat" en la seva redacció, extrems que comparteix ara l'Audiència.

Summary: L'Audiència de Lleida considera "prematur" i "improcedent" concedir el tercer grau a Jordi Ausàs


El major Josep Lluís Trapero ha defensat al Tribunal Suprem que es podia complir el manament del TSJC per evitar l'1-O i garantir al mateix temps la "pau social". "No és una cosa o l'altra", ha assegurat, "és una manera de fer les coses". De fet, ha afegit que la magistrada els va demanar actuar amb "paciència, contenció i garantint la pau social". Durant la seva declaració, ha assegurat que el "sentit comú", avalat pels informes, li feia preveure "problemes d'ordre públic" el dia del referèndum, tot i que no ha parlat de violència. Tot i reconèixer que l'ocupació de col·legis era "totalment infreqüent", ha argumentat que no van tancar escoles perquè no van trobar material sobre el referèndum i perquè es feien activitats que no es podien considerar "activitats preparatòries". "A toro passat interpretem que són actes preparatoris però no és que no ho volguéssim entendre, és que no ho vam interpretar", ha manifestat. Trapero ha dit que ja en la reunió del 23 de setembre a la fiscalia hi va haver una "discussió" sobre l'ús de la força amb el coronel coordinador del dispositiu, Diego Pérez de los Cobos. En aquesta reunió, Trapero va defensar que l'ús s'havia de "limitar" a situacions determinades, com per repel·lir la violència contra un agent o d'un tercer. Segons Pérez de los Cobos, però, aquest posicionament suposava una "excusa" per "facilitar la votació. "Em semblava ofensiu", ha manifestat Trapero. "Una cosa és complir una ordre judicial i no hi ha dubtes i ens obliga a actuar però també tenim una manera de fer i uns principis que són tan legítims com d'altres", ha explicat. És per això, segons Trapero, que en una carta adreçada al cos el dia 2 d'octubre va agrair al cos com s'havia comportat el dia 1. El major ha explicat que, durant la reunió amb la magistrada Mercedes de Armas el 27 de setembre, ella mateixa va demanar tancar la trobada amb aquestes paraules: "Actuïn amb paciència, contenció i garantint en tot moment la pau social". I Trapero ha assegurat que va ser arran d'aquestes paraules que va demanar que en les "pautes d'actuació" que es van fer el dia següent "apareguessin aquests elements perquè els ha dit la jutgessa".  Per Trapero, això no passa per davant del manament, sinó que "és una manera de fer les coses, de complir amb el manament". "No és una cosa o l'altra, no és garantir la pau social o complir el manament, és complir amb el manament tenint en compte aquestes condicions que va dir la jutgessa", ha afegit, que tenen "tot el sentit del món". De fet, a preguntes del lletrat Xavier Melero, ha explicat que va parlar amb la magistrada el dia 27 i l'1-O, i que no li va fer "cap recriminació" ni la va dir que "actués de manera diferent". 40 punts amb "grups amb cert punt de radicalitat" A preguntes del fiscal Javier Zaragoza, ha explicat que la seva previsió i la dels informes és que hi haurà "problemes d'ordre públic i de seguretat ciutadana" quan hi ha hagués l'actuació policial i 2 milions de persones "disposades a fer el que volien fer". "És la meva vivència independentment del que diguessin els informes", ha dit, "el sentit comú m'hi portava, avalat pels informes". Entre aquests informes hi ha el que els Mossos van presentar als màxims responsables del Govern en una reunió a Palau el dia 28 -que ha quedat fora de l'abast de l'interrogatori de la fiscalia-, on la policia catalana va alertar l'executiu de diversos escenaris, entre els quals que hi hagués problemes d'ordre públic. També ha quantificat en una quarantena els punts de votació on consideraven que hi hauria "grups o persones amb cert punt de radicalitat" amb qui havien ja tingut problemes en manifestacions anteriors, on "el to" havia anat més enllà de la "reivindicació" especialment contra la policia. Forn no dona cap indicació  A preguntes de l'advocada de l'Estat, Trapero ha explicat que, tot i plantejar aquests possibles problemes d'ordre públic en informes que tenia la Conselleria d'Interior, no va rebre cap indicació del conseller Forn. "No va fer res per minimitzar els riscos el senyor Forn?", li ha demanat l'advocada de l'Estat. "Que jo sàpiga, no", ha respost Trapero. "No vam requisar material perquè no el trobem" Pel que fa a l'actuació als col·legis els dies previs al referèndum, Trapero ha assegurat que no van requisar material perquè no el van trobar. "No vaig tenir aquell cap de setmana cap consulta de cap comandament dels Mossos, tenien les pautes d'actuació i ningú va tenir dubtes de si s'havia de tancar o no", ha assegurat. A més, ha remarcat que els cossos estatals tenien la instrucció de "mirar el grau de compliment". "Van anar als col·legis, van veure el que hi havia i ho narren als atestats", ha assegurat. Ha afegit que el dia 30 va saber d'una actuació de la policia espanyola a Sabadell, però que posteriorment a la instrucció va veure "estaven a les escoles durant el cap de setmana veient l'activitat que hi havia". De fet, Trapero ha relatat una reunió del comissari Ferran López amb el coordinador Diego Pérez de los Cobos la nit del 30 de setembre, on comenten la situació dels col·legis ocupats, valoren que "tot està funcionant" i "no hi ha cap avís". Per Trapero, el mandat judicial "no permetia tancar col·legis on es feien activitats". Durant la seva declaració, l'excap dels Mossos ha explicat que van dir que seria la policia catalana qui faria les actuacions els dies previs, mentre que l'1-O "el gruix de l'ordre públic" recauria en la Guàrdia Civil i la Policia Nacional. Segons el major, la policia espanyola no va concretar si actuaria els dies previs. Confiaven en l'"efecte dissuasiu" de les visites als col·legis Durant l'interrogatori de l'advocada de l'Estat, Rosa María Seoane, li ha preguntat per què van avisar en les visites prèvies als col·legis que havien d'abandonar els centres abans de les sis del matí del dia 1-O. "Així ho vam pensar els comandaments perquè en compliment de l'ordre el dia 1 allà no es podia fer cap activitat perquè la votació estava prohibida", ha dit.  Trapero ha reconegut que confiaven que aquestes visites tindrien un "efecte dissuasiu més gran" del que van tenir. "He de reconèixer que no es va complir com caldria", ha manifestat Nega seguiments a policies espanyols  A preguntes del fiscal, també ha detallat altres aspectes del dia del referèndum. Ha reconegut que en alguns casos es van comissar les urnes un cop ja s'havia acabat la votació i també ha dit que va tenir coneixement d'un únic "enfrontament" entre mossos i unitats de la policia espanyola. "No en tinc coneixement en aquell moment", ha dit.  També ha negat taxativament que es fessin seguiments a agents de la policia espanyola el dia 1. Ara bé, sí que ha dit que hi podria haver agents de paisà i també amb uniforme en comissaries d'aquests cossos perquè estava encara vigent el dispositiu 'Àgora', impulsat al setembre pel "clima de tensió" que hi havia a Catalunya.

Summary: Trapero assegura que la magistrada els va demanar actuar amb "paciència, contenció i garantint la pau social"


El Departament de Salut ha cancel·lat les visites a les residències de gent gran de les comarques de la Garrotxa, el Gironès, el Pla de l'Estany i l'interior de la Selva. A més, també hi ha afegit Lloret de Mar (Selva) i Sant Feliu de Guíxols (Baix Empordà). El Departament ha optat per prendre aquesta mesura per l'elevat risc de rebrot que hi ha en aquestes comarques. D'aquesta manera, es minimitza el risc que el virus entri en cap centre geriàtric i afecti als residents. A partir d'ara, una comissió territorial anirà avaluant cada setmana la situació i decidirà si s'aixequen les restriccions o no en funció de l'índex de rebrot en cada comarca.

Summary: Salut cancel·la les visites a les residències de gent gran a quatre comarques gironines pel risc de rebrot


La ministra d'Hisenda, Maria Jesús Montero, ha fet una crida a "rebaixar la tensió" a Catalunya per la crisi oberta per la presència o la retirada de llaços grocs a l'espai públic. La ministra ha dit que el govern espanyol condemna "qualsevol agressió vingui d'on vingui" després que dimecres un càmera de Telemadrid fos agredit a l'acte convocat per Cs a la Ciutadella per donar suport a la dona que va ser agredida, suposadament, per treure llaços grocs. Però també ha llençat un missatges a totes les forces polítiques. Montero els demana que contribueixin perquè no hi hagi tensió entre ciutadans a Catalunya pel tema de l'ús de l'espai públic. Són declaracions que la ministra ha fet als mitjans de comunicació després de comparèixer a la comissió d'Hisenda, al Congrés dels Diputats.

Summary: El govern espanyol fa una crida a tots els polítics a "contribuir perquè no hi hagi tensió" entre els catalans


Els establiments adherits a Comertia han tingut un inici de rebaixes "més fluix que l'any anterior" i ho han atribuït a l'onada de calor que ha afectat el país aquest cap de setmana. En un comunicat, l'organització ha indicat que aquesta tendència s'ha observat especialment a les botigues de carrer. "La gent ha anat a comprar a última hora de la tarda, i durant el matí migdia els establiments han estat poc transitats", ha valorat. A més, ha recordat que com que legalment ja no hi ha una data oficial d'inici de rebaixes, els establiments de Comertia han fet un inici de les mateixes esglaonat en funció dels sectors i de la ubicació que ha anat des del 21 de juny fins al passat divendres.  D'altra banda, ha apuntat que com que hi ha marques que fan promocions i descomptes tot l'any, això també fa "diluir" el tradicional efecte de rebaixes.  Malgrat tot això, i tenint en compte que el període de rebaixes és de dos mesos, Comertia s'ha mostrat "optimista en què, en conjunt, es generaran augments de vendes respecte l'any anterior".

Summary: Els establiments adherits a Comertia registren un inici de rebaixes més fluix i ho atribueixen a l'onada de calor


El referèndum de l'1-O és un esdeveniment que ha quedat molt ben documentat gràcies als mòbils i a les xarxes socials. Ara bé, aquest material corre el risc de perdre's si no se'n fa una bona gestió. És per això que l'Arxiu Comarcal del Pla de l'Estany ha començat a recollir fotografies i vídeos d'aquell dia i els següents amb el compromís de preservar-les. És una iniciativa que s'emmarca en la campanya catalana 'Arxivem el moment' impulsada des de l'Associació d’Arxivers-Gestors de Documents de Catalunya (AAC-GD). Recorden que tenir-les als mòbils no és cap garantia perquè es pot perdre amb el material ni tampoc les xarxes socials, ja que depenen d'empreses privades que poden esborrar els continguts quan ho creguin convenient. De moment, aquest arxiu ha recollit una dotzena de fotografies i vuit vídeos de la irrupció de la Guàrdia Civil a Esponellà però fan una crida per rebre'n més de qualsevol punt de la comarca.  "Qualsevol detall d'aquests dies pot ser d'interès", afirma la directora de l'arxiu, Núria Batllem, que recorda que no només pot servir com a prova davant una possible demanda en el cas de la violència de l'1-O sinó per a futurs estudis d'aquesta part de la història de Catalunya. En aquest sentit, assenyala que hi ha un gran volum de material però que és necessari explicar-ho de forma exhaustiva. Segons Batllem, "la gent ho penja i ja es pensa que la imatge s'explica per sí mateixa, però els arxivers el que fem és documentar-la bé perquè sigui una informació útil".   Actualment tenen molt ben documentada la irrupció de la Guàrdia Civil a Esponellà, l'únic municipi del Pla de l'Estany on els agents van intentar comissar urnes. "Podem documentar aquell moment, com arriben els agents i com entren a l'edifici", explica Batllem. Ja han rebut vuit vídeos i una dotzena de fotografies de ciutadans que estaven allà i fan una crida perquè els n'enviïn més de qualsevol punt de la comarca. El període que els interessa és de l'1 al 3 d'octubre però estan oberts a altres dates i enel que pugui passar en els pròxims dies i setmanes. L'arxiu participa de la campanya que s'ha engegat arreu de Catalunya i que es pot seguir a Twitter amb els hashatgs #ArxivemElMoment i #Memoria1Oct. Les persones interessades s’han de dirigir enviant un correu electrònic acplaestany.cultura@gencat.cat on els explicaran què s'ha de fer per enviar-los el material i cedir-los els drets. L’Arxiu Comarcal del Pla de l’Estany és el lloc on es custodien els documents de l'administració pública local que garanteixen els drets i els deures dels ciutadans i els documents que testimonien el passat de la comarca. També s'encarreguen dels documents que deixen constància del present i que, alhora, poden ser útils per a garantir drets com és el cas del material de l'1-O.

Summary: L'Arxiu Comarcal del Pla de l'Estany recull imatges i vídeos de l'1-O per garantir-ne la conservació


El president de la Generalitat, Quim Torra, ha tornat a reclamar un diàleg amb l'Estat que sigui "sincer" i "sense por" per desencallar l'actual situació. Torra ho ha dit després que aquest dissabte el president de l'Estat, Pedro Sánchez, hagi exigit un diàleg "seré, moderat i sensat" per construir major cohesió. El cap de l'executiu català ha fet aquestes declaracions en la cerimònia de cloenda de la ciutat de Manresa com a Capital de la Cultura Catalana, on també ha advertit que Catalunya "no té un problema de convivència, sinó de democràcia i manca de respecte als drets humans i les llibertats".  Així mateix ha apostat per "construir ponts" deixant a banda les diferències ideològiques: "Estem condemnats a entendre'ns", ha advertit.

Summary: Torra torna a apostar per un diàleg "sincer" i "sense por" amb l'Estat per trobar una sortida a l'actual situació


La CUP ha lamentat la dimissió de 6 dels 15 membres del Secretariat Nacional i defensa que l’organització ha pres les decisions “amb totes les garanties democràtiques possibles”. A través d’un comunicat, la CUP assegura que no vol entrar a valorar les acusacions dels dimissionaris però sí que assegura que els membres actuals del Secretariat Nacional tenen “la consciència tranquil·la d’haver treballat en tot moment per facilitar les garanties democràtiques”. Els dimissionaris denuncien "actituds sectàries i maquiavèl·liques" a l'hora de decidir sobre la investidura d'Artur Mas i la recent esmena a la totalitat als pressupostos. Els cupaires recorden que l’organització fa mesos que treballa per renovar els membres del secretariat i que dilluns passat l’executiva va aprovar iniciar els tràmits de la renovació malgrat algunes absències, entre elles, els que han decidit dimitir. Finalment, en el comunicat, la CUP referma la seva aposta per l’assemblearisme com una “eina legítima i vàlida”. La CUP lamenta les dimissions de sis dels quinze membres del Secretariat Nacional -Ester Rocabayera, Guim Pros, Joel Jové, Omar Diatta, Roger Castellanos i Tomàs Sayes- tenint en compte que “fa mesos que l’organització està treballant per un procés de renovació” de l’organisme. De fet, segons la CUP, en la reunió de dilluns passat es va decidir iniciar els tràmits per fer efectiva la seva renovació, malgrat l’absència d’alguns membres, entre ells, les persones que han dimitit aquest divendres. De fet, dimecres passat, el portaveu del Secretariat Nacional, Xavier Generó, va manifestar en declaracions a l’ACN que dilluns que ve s’obrirà de manera oficial el procés de renovació i fixava que s’ha de culminar abans de l’estiu per tal que no coincideixi amb el debat sobre la qüestió de confiança a Carles Puigdemont del setembre. La CUP escollirà els nous membres de l’organisme que gestiona el dia a dia de la formació segons les noves regles de joc acordades a l’Assemblea Nacional d’Esparreguera. A partir d’ara, 11 dels 15 membres del secretariat s’escolliran a través d’equips, mentre que els altres quatre seran elegits a través de candidatures individuals, com es feia fins ara. Pel tal que tots els membres d’un equip siguin escollits han d’aconseguir el 65% dels vots i si no és així es barrejarien de manera proporcional els membres més votats dels diferents equips. En el comunicat, el Secretariat Nacional referma la seva convicció que l’assemblearisme continua sent una “eina legítima i vàlida per prendre decisions” i aposta per treballar per generar “consensos amplis a debats complexos”. I en aquest context, assegura que vol iniciar un procés que permeti avançar en la millora dels debats i la presa de decisions en el si de la CUP. El Secretariat Nacional evita entrar a valorar les acusacions dels sis membres que han dimitit però sí que defensen que totes les decisions s’han pres amb “les garanties democràtiques possibles”. “Els encara membres del Secretariat Nacional tenen al consciència tranquil·la d’haver treballat en tot moment per facilitar aquestes garanties”, conclou el comunicat.

Summary: La CUP lamenta les dimissions i defensa que les decisions s’han pres amb “totes les garanties democràtiques possibles”


Una cinquantena de persones s'han concentrat davant de l'estació de l'AVE de Figueres i després han fet una marxa lenta fins a La Jonquera (Alt Empordà). Els Mossos d'Esquadra han desplegat una desena de dotacions per tal d'evitar que els manifestants accedissin a la zona de vies. Els concentrats han cridat consignes en protesta pels empresonaments i han marxat sense que s'enregistrés cap incident. Després han agafat una quinzena de vehicles per fer la marxa lenta que ha recorregut el tram per la Nacional II que va entre Figueres i La Jonquera (Alt Empordà). Aquestes protestes s'emmarquen en la campanya engegada recentment Operació Fronteres, que a banda de la de Figueres, ha comptat amb dues accions més a Lleida i Tarragona.

Summary: Unes 50 persones es concentren a l'estació de l'AVE de Figueres i fan una marxa lenta en protesta pels empresonaments


L'exdiputat de la CUP David Fernàndez ha recordat els 'fitxatges' dels partits constitucionalistes durant el míting centrals dels cupaires a les comarques gironines. Per Fernández, Manuel Valls, Mario Vargas Llosa, Josep Borrell, Josep Piqué o Eduardo Serra, que han aparegut en campanya al costat del PP, Cs o el PSC, són "el catàleg dels horrors i el pitjor del fons d'armari de la infàmia". L'exdiputat cupaire assegura que el discurs "bel·licista" i "de l por" d'aquests partits és l'"únic camí que tenen" per intentar guanyar el 21-D. Davant d'això, la CUP, crida a seguir combatent la "violència" de l'Estat que, segons ells, representa sobretot Ciutadans, i a fer guanyar la democràcia. "Mai respectarem qui atonyina el nostre poble", ha etzibat Fernàndez. La por i l'excepció, assegura Fernández, és la tàctica del govern espanyol per a un "llarg cicle" que ha "planificat" per a Catalunya. L'exdiputat, protagonista aquest diumenge a l'espai firal de Girona, assegura que el llenguatge que s'està utilitzant aquesta campanya pels partits constitucionalistes "recorda la història més grisa d'Espanya". La República, però, ha "arribat per quedar-se" i assegura que "el règim del 78 fa molt temps que no existeix i fa moltes dècades que ha perdut". Tot i això, el que representa aquest règim pels cupaires encara "farà patir" i auguren una "lluita llarga" que l'estat espanyol vehicularà a través "dels seus inquisidors i les seves hòsties", ha etzibat Fernàndez.  "Només criden per veure si ens fan callar", afegeix l'exdiputat abans de retreure a PP Cs i PSC que "treguin" a personatges que representen "retallades en nom del socialisme", en al·lusió a Manuel Valls; els "paper de Panamà de Vargas Llosa", les "portes giratòries de Borrell", o la cara "més sinistre de la indústria de la mort" de l'exministre Eduardo Serra: "Ens col·loquen mercaderia, averia, fraudulenta i tafurera" Fernández també ha tingut temps per recordar-se del "túnel del temps" en què viu, segons ell, Soraya Sáenz de Santamaría: "Presumeix de ser ella qui regenta Catalunya, però ho fa a través d'un cop d'estat. Quan hi ha urnes, només governen en un 0,02% dels pobles de Catalunya". En canvi, adverteix l'exdiputat cupaire, el "cavall de Toria" de José Maria Aznar per "trencar" Catalunya el representa Ciutadans perquè "vol condecorar els que van atonyinar el poble. A les nostres avies no se les atonyina. Qui sou per dir-nos que no podem votar, inútils?", ha reblat.  L'exdiputat gironí de la CUP, Benet Salellas, ha comparat l'unionisme amb el 'minotaure' de la faula. Avui el minotaure, explica Salellas, es diu "bloc del 155, exili, presó, lesionats, alcaldes imputats i atacs de l'extrema dreta al carrer". "No podem justificar-ho no normalitzar-ho. No volem un país amb aquesta violència", ha etzibat. També la regidora gironina, Laia Pèlach, ha cridat a "combatre" els seus discursos "legalistes falsos i perversos". Per la seva banda, la cap de llista de la CUP per Girona, Natàlia Sànchez, ha fet una crida a "desacreditar" el PP de Xavier Garcia Albiol "com els vam desacreditar l'1-O". En al·lusió a les declaracions del líder popular sobre les enquestes, que podrien situar la CUP per sobre del PP al Parlament, Sànchez demana "estar davant".

Summary: David Fernàndez, a PP, Cs i PSC: "Han tret el pitjor del fons d'armari de la infàmia"


El Cercle de Belles Arts de Madrid ha acollit aquest divendres la lectura del manifest 'Tú decides', en què un centenar d'intel·lectuals i personalitats del món de la cultura espanyola reclamen el vot per a les esquerres. Al manifest els signants animen l'Espanya "real" a mobilitzar-se el 28 d'abril "contra els odis de les mentides reaccionàries" i a omplir les urnes "de bondat democràtica". A l'acte d'avui hi han participat el cantant Miguel Ríos, l'escriptora Almudena Grandes o l'actor Carlos Bardem, entre d'altres. A l'escrit, els signants afirmen que els valors de la dignitat humana "cremen en la nit democràtica" i subratllen que llibertat, igualtat, justícia i bondat són "valors imprescindibles" per a un progrés social "que no es pot humiliar davant la mentida, l'insult, el racisme, el masclisme i l'avarícia". Diversos artistes han participat a l'acte i han fet discursos i declaracions a favor dels partits d'esquerres i alertant dels de dretes i, en concret, del d'extrema dreta. Mentre intervenien, un muntatge audiovisual mostrava, en una pantalla, els noms de les persones que han signat el manifest.  Verónica Forqué, Juan Marsé, Julieta Serrano, Núria Espert, Vicky Peña, Fernando Trueba, Lluís Homar, Carmen Machi, Sílvia Marsó, Jorge Herralde, José Sacristán, Joan Manuel Serrat, Ana Belén, Víctor Manuel, Joaquín Sabina, Pedro Almodóvar, Bernardo Atxaga o el Gran Wyoming són alguns dels signants.

Summary: Els signants del manifest 'Tú decides' demanen el vot per a les esquerres en un acte al Cercle de Belles Arts de Madrid


La Guàrdia Urbana de Lleida ha detingut aquesta matinada un veí de Lleida, de 31 anys i originari de Nigèria, com a presumpte autor d'un delicte de lesions. Cap a les 3.20 hores un ciutadà s'ha presentat amb una ferida a la cara a les dependències del cos per denunciar que un home l'havia agredit amb una navalla. A partir de la descripció facilitada per la víctima, la Guàrdia Urbana ha iniciat un recerca i ha localitzat poc després al Centre Històric el presumpte agressor. Els agents han observat que l'home tenia restes de sang a la roba i, en ser preguntat, ha reconegut que s'havia barallat amb un altre individu arran d'una discussió. Davant les evidències, el presumpte agressor ha estat detingut per la Guàrdia Urbana.

Summary: Detingut per ferir a la cara amb una navalla un home a Lleida


Ciutadans de Tarragona ha portat a Fiscalia el deteriorament de l’amfiteatre romà, que l’Ajuntament va decidir tancar divendres després que es conegués un informe que alertava de problemes estructurals greus. El portaveu del partit al consistori, Rubén Viñuales, ha sol·licitat que el ministeri fiscal investigui si hi ha hagut responsabilitats penals en els danys que té el monument, declarat Patrimoni de la Humanitat. Viñuales ha especificat que no es tracta de cap denúncia personal contra ningú, si bé ha demanat que declarin l’alcalde de Tarragona, Pau Ricomà; el conseller de Patrimoni, Hermán Pinedo; i l’anterior consellera del ram, Begoña Floria. També ha inclòs a la llista els arquitectes que han redactat l’informe sobre l’estat de l’amfiteatre.

Summary: Ciutadans demana a Fiscalia que investigui si s’han comès delictes pel deteriorament de l’amfiteatre de Tarragona


El menjador d'un pis i un local dels baixos del carrer Santiago Rossinyol també queden afectats  ACN Sabadell.-Un incendi ha calcinat aquest dimarts a la matinada tres contenidors i dos vehicles de matinada a Sabadell sense causar ferits ni desallotjats, segons han informat els Bombers de la Generalitat. Els fets s'han produït al carrer Santiago Rossinyol a les tres de la matinada. El foc també ha afectat dues persianes d'un edifici, el pis i el local situats davant, a l'altura del número 14. Els Bombers de la Generalitat, que hi ha treballat amb una dotació, han extingit el foc en menys d'una hora.

Summary: Cremen tres contenidors i dos vehicles de matinada a Sabadell sense causar ferits


Els productors de ponsètia auguren que aquesta temporada de Nadal es mantindrà en la línia dels darrers anys. L'apreciació generalitzada a les parades del Mercat de Flor i Planta Ornamental de Catalunya és que les xifres es mouen en els mateixos nivells de l'any passat i l'anterior, amb una producció molt ajustada a la previsió de vendes, que està al voltant d'un milió de plantes, en bona part cultivades al Maresme. Un dels membres de la junta del Mercat, Toni Andrés, assegura que la bonança meteorològica ha afavorit el cultiu i la qualitat sanitària de les plantes, que enguany serà òptima: "En no haver-hi pluges i humitat s'han esquivat malalties i la planta ha crescut millor". La fulla vermella de la ponsètia torna a envair les llars catalanes aquest Nadal. La tradició sobreviu a inclemències econòmiques, però ho fa de manera controlada i, des de fa tres anys, quan va caure la producció en picat per ajustar el cultiu a les vendes, les xifres s'han mantingut més o menys estables. "Està anant força be i van sortint les vendes, tot i que no hi ha tanta demanda com els altres anys", explica un dels majoristes del Mercat de Flor i Planta Ornamental de Catalunya i portaveu de la junta, Toni Andrés. Els clients, explica, compren més tard perquè abans d'invertir en planta es fixen altres prioritats, però quan arriben els dies clau no fallen. La majoria de ponsèties que es vendran a Catalunya es produeixen als cultius de la comarca del Maresme, tot i que també n'arriba d'altres punts de l'estat espanyol, com Múrcia o Almeria. És una planta que té un preu més baix perquè es produeix de manera massiva, tot i que habitualment no suposa una competència ferotge a la producció local.  En aquest sentit, Andrés avisa que "el producte de fora no arriba en les millors condicions", mentre que la planta produïda al Maresme és d'una molt alta qualitat, a banda que aquest any gaudeix d'una qualitat sanitària òptima gràcies a les condicions climàtiques dels darrers mesos, que han afavorit al cultiu.

Summary: Els productors de ponsètia preveuen mantenir aquest Nadal el nivell de vendes dels darrers anys


La Cambra de Comerç de Barcelona ha convocat aquest dimecres els Premis Talent Cambra, en el marc de l'acord entre el president de la Cambra de Comerç de Barcelona, Joan Canadell, i el fundador dels Premis Talent i el president de l'associació 'Welcome Talent Society', Bru Recolons. Els guardons volen reconèixer actors destacats de l'economia catalana i realçar el teixit empresarial del país. "Des de la Cambra, volem sumar-nos per potenciar el talent nacional", ha assegurat el president de la corporació, Joan Canadell, durant la presentació dels guardons. L'acord entre ambdues entitats s'emmarca en els eixos del projecte Catalunya 2030/2040, impulsat per la Cambra de Comerç de Barcelona per configurar un nou model econòmic al territori.  Mitjançant aquest acord es preveu treballar en la identificació, incubació i acceleració de projectes i empreses innovadores. Els nous premis parteixen dels Premis Talent, creats fa cinc anys, i pretenen identificar i difondre nous projectes i empreses; incubar i accelerar projectes empresarials; donar a conèixer el "talent passat i present de Catalunya", i cercar els recursos per "acompanyar" aquests projectes.  Durant la presentació, el president de la Cambra de Comerç ha ressaltat la "creativitat" dels catalans. "Per a Catalunya, l'emprenedoria i el talent són claus i cal protegir-los", ha manifestat. En aquest sentit, ha destacat els Premis Talent Cambra com una "eina de país" per "contribuir a canviar el model econòmic" de Catalunya.  L'acte de presentació dels Premis Talent Cambra ha comptat amb la presència del professor de Desenvolupament Econòmic a la Universitat de Columbia, Xavier Sala i Martín. L'economista ha reivindicat la necessitat de promoure el talent per assolir el progrés i ha defensat les idees com "el motor" de la història. En aquest context, l'economista també s'ha referit a la situació política a Catalunya i ha assegurat que la "clau de la prosperitat" són les institucions. "Tots els països d'Amèrica Llatina són independents, però si hereten les institucions, hereten el problema", ha manifestat.

Summary: La Cambra de Comerç de Barcelona convoca uns premis per "potenciar el talent nacional"


L'exregidor de CiU avisa que pensa anar "fins al final en el rescabalament de la seva honorabilitat" i no descarta la via judicial ACN Barcelona.-L'exregidor de CiU Antoni Vives ha negat aquest dimecres irregularitats a l'Institut Municipal d'Informàtica i a Barcelona Regional mentre ell n'era el responsable, i ha assegurat que se sent "perseguit" pel govern d'Ada Colau. "Tinc una sensació de lluita de David contra Goliat i em sento en una total indefensió", ha dit en una compareixença davant dels mitjans després que l'Ajuntament de la capital catalana hagi traslladat a l'Oficina Antifrau la investigació sobre els exercicis 2014 i 2015 de l'IMI. Vives ha avisat que pensa anar "fins al final en el rescabalament de la seva honorabilitat", i ha apuntat que no descarta la via judicial. "Ja en tinc prou, només disposo de la meva persona per defensar el meu honor", ha afegit. Després que Antifrau s'hagi encarregat de la investigació de la gestió de l'IMI durant el 2014 i el 2015 i de les últimes declaracions del primer tinent d'alcalde de l'Ajuntament, Gerardo Pisarello, assenyalant-lo directament, Vives ha comparegut davant dels mitjans per "prou" i per negar malversació tant a Barcelona Regional com a l'Institut Municipal d'Informàtica. "Ho nego amb tota rotunditat", ha dit l'extinent d'alcalde, que ha recordat que totes aquestes empreses municipals o metropolitanes estan auditades públicament i intervingudes jurídicament per les secretaries general de l'Ajuntament i de l'Àrea Metropolitana.   Segons ell, "s'han fet les coses seguint la normativa", i també ha aprofitat per recordar el reconeixement internacional i nacional de la tasca de l'IMI, amb l'atorgament de la capitalitat europea de la innovació, el premi Bloomberg o l'assoliment de la capitalitat del mòbil.  En aquest sentit, ha assegurat que se sent "perseguit" pel govern de Colau, en una situació de "total indefensió", amb la sensació de ser "David contra Goliat". Vives ha assegurat que mai ningú de l'actual executiu s'ha posat en contacte amb ell per demanar-li ni una sola explicació ni un sol aclariment, i només s'ha comunicat amb ell a través de notes de premsa "amb voluntat de destruir". "El nivell de sectarisme mai no vist i les ganes de fer mal a qualsevol preu són tan elevades que qualsevol projecte que s'hagués iniciat en el mandat de Xavier Trias, per bo que fos, és eliminat, posant la ideologia i les ganes de revenja per damunt dels interessos de la ciutat", ha denunciat. Vives no descarta recórrer a la via judicial per rescabalar la seva honorabilitat, i s'ha queixat que les auditories encarregades per l'Ajuntament no tenen en compte les que s'havien fet abans, i contenen "apreciacions que són absolutament valoratives".  "Jo tampoc m'explico com s'ha pogut fer tant de soroll per no res", ha dit.  En preguntar-li per les despeses per un valor d'1,4 MEUR sense complir amb els procediments contractuals, ha insistit que tot el que fan les empreses públiques està auditat i controlat. "Hem fet la feina en funció dels processos marcats", ha insistit Vives. Ara bé, ha opinat que potser el que pot haver generat dubtes és el "buit de gestió" que es va produir a l'IMI entre maig i octubre del 2015, quan va canviar l'equip directiu. Tot i així, Antifrau estudia també l'exercici del 2014.  Que la investigació passi a l'OAC el tranquil·litza Vives ha assegurat que el fet que la investigació passi a l'Oficina Antifrau el tranquil·litza, perquè seran persones i institucions que "no tenen aquesta bis revengista i parcial" que sí que atribueix al govern de Colau.  També ha volgut deixar clar que no ha comparegut amb el grup municipal de CiU perquè ell ho ha volgut, perquè és una persona que ha deixat la carrera política al marge.

Summary: Vives nega irregularitats a l'IMI i a BR i se sent "perseguit" per Colau


El sindicat de policies USPAC ha enviat una carta a la Fiscalia Superior de Catalunya per demanar-li que arxivi les diligències d'investigació que ha obert contra els Mossos d'Esquadra per la identificació de diverses persones que retiraven llaços grocs de la via pública a les Terres de l'Ebre. El sindicat deixa clar que els agents "sempre segueixen instruccions dels seus superiors", ja que el cos de Mossos està sotmès al principi "estricte i absolut de jerarquia". Per aquest motiu, la USPAC considera que els agents que van actuar seguien "ordres dels seus superiors" i, per tant, creuen que si la fiscalia vol denunciar o investigar alguna persona ho ha de fer contra els "responsables" del cos de Mossos d'Esquadra.  A l'escrit remès a la fiscalia, el sindicat USPAC deixa clar que els agents del cos de Mossos que "procedeixen a desplaçar-se i identificar a determinats ciutadans ho fan sempre seguint instruccions dels seus superiors". De fet, el sindicat assegura que els agents "tenen l'obligació de personar-se al lloc on són comminats a actuar, identificar a les persones que han intervingut i traslladar els fets als seus superiors perquè aquests adoptin les mesures que creguin convenients". "Els agents que fan les identificacions són l'última baula de la cadena de comandament i, per tant, són els més dèbils i contra els quals és més fàcil actuar", lamenta el sindicat.  Alhora, USPAC creu que si la fiscalia vol denunciar o investigar alguna persona haurien de ser els "responsables" del cos i enumera el conseller d'Interior, Miquel Buch; el director general de la Policia, Andreu Joan Martínez; i el cap de la prefectura de la Policia, Miquel Esquius.  A més, el sindicat policial assegura que va ser el propi Departament d'Interior qui va considerar en el moment dels fets que "s'estava cometent un il·lícit administratiu". Per exemplificar-ho, el sindicat aporta una còpia d'una piulada a Twitter que va fer el Departament.

Summary: USPAC demana a la fiscalia que arxivi les investigacions contra els Mossos pels llaços grocs


Les treballadores subrogades de les llars d’infants municipals Gotim i El Pàmpol d’Olèrdola (Alt Penedès) recuperaran les condicions laborals que van perdre el 2012, quan l’Ajuntament va adjudicar la gestió dels centres a l’empresa Senfo. Segons ha fet públic CCOO, en el moment de la concessió, les treballadores van rebre “coaccions” de la Direcció de l’empresa per renunciar al conveni laboral de l’Ajuntament i acceptar l’aplicació del conveni col•lectiu d’Educació Infantil. El canvi, explica el sindicat, va comportar una reducció del 20% dels sous, un increment de la jornada laboral de les educadores i una reducció d’hores de les mestres. Les treballadores, però, no van denunciar els fets a CCOO fins l’any 2014. Ara el sindicat ha anunciat que Inspecció de Treball ha resolt el cas reconeixent que les empleades tenen dret a recuperar les condicions laborals que tenien abans de la subrogació. Comissions Obreres ha recordat que, en el moment de conèixer els fets, va intentar arribar a un acord amb la Direcció de l’empresa Senfo a través del Tribunal Laboral de Catalunya, però les negociacions no van servir per assolir cap entesa. Finalment, el Gabinet Jurídic de CCOO va dur el cas a Inspecció de Treball, que ha emès un informe on conclou que Senfo havia d’aplicar el conveni laboral de l’Ajuntament perquè no existia cap acord en sentit contrari entre l’empresa i els representants legals dels treballadors.  Al mateix temps, l’informe d’Inspecció de Treball també indica que Senfo haurà d’actualitzar les bases de cotització de les empleades, segons el salari que cobraven abans de la subrogació i tenint en compte l’ampliació de la jornada laboral. Com que no es constata que hi hagués cap acord, Treball apunta que aquestes hores de més treballades s’han de considerar “extraordinàries”. Senfo haurà d’aplicar aquests ajustos des del moment de la subrogació –setembre de 2012- fins que caducava el conveni laboral de l’Ajuntament –gener de 2015-. Per tot plegat, Inspecció de Treball indica que s’haurà d’aixecar un “expedient sancionador”. Finalment, CCOO assegura que Treball ha donat un màxim de dos mesos de marge a Senfo per a què ingressi a les treballadores les diferències salarials d’aquests tres anys, alhora que li ordena que ajusti la corresponent cotització a la Seguretat Social. El sindicat ha instat l’Ajuntament i l’empresa a complir la resolució dins aquest termini.

Summary: Les treballadores de dues llars d’infants subrogades d’Olèrdola recuperaran les condicions laborals perdudes fa quatre anys


Ciutadans (Cs) vol que el Parlament celebri un ple els dies 6 i 7 de setembre per commemorar el "cop a la democràcia" de l'any passat. Així ho ha anunciat el portaveu del partit taronja, Carlos Carrizosa, en una roda de premsa al Parlament, aquest dilluns al migdia. Cs registrarà la petició avui mateix per tal que la Mesa ho debati en la reunió convocada per demà al matí. Els dies 6 i 7 de setembre del 2017 la cambra va aprovar les anomenades lleis de la desconnexió -la llei de Transitorietat i la del Referèndum-, en dues sessions maratonianes amb un fort clima de crispació a l'hemicicle, i que van suposar l'inici del xoc frontal amb l'Estat. D'altra banda, Carrizosa també ha assegurat i denunciat que el president, Quim Torra, dona suport a les mobilitzacions que preparen els CDR entre la Diada i el 3-O. En aquest sentit, ha demanat al president espanyol, Pedro Sánchez, que garanteixi el compliment de la Constitució.

Summary: Cs demana un ple els dies 6 i 7 de setembre per commemorar el "cop a la democràcia" de l'any passat


El líder del PPC a l'Ajuntament de Barcelona exigeix el cessament d'Ada Colau com a responsable de l'àrea  seguretat ACN Barcelona.-El president del Grup Popular a l'Ajuntament de Barcelona, Alberto Fernández Díaz, demana la convocatòria extraordinària de la Comissió de Seguretat municipal perquè "doni resposta als problemes de delinqüència, top manta, i incivisme que estan donant-se aquest estiu a la ciutat". "N'hi ha prou que PDeCat, o PSC i C'S donin suport a aquest petició perquè la Comissió de Seguretat sigui obligatòria en la seva convocatòria, podent-se celebrar a partir de dimecres d'aquesta setmana", ha assenyalat Fernández en un comunicat. Entre els punts que s'abordarien hi hauria, segons el líder popular, la petició de cessament de l'alcaldessa Ada Colau com a responsable de Seguretat; que el consistori es personi com a acusació particular contra els manters que van participar en una baralla fa uns dies i que es condemni l'agressió en la que es va veure implicat un turista.   "Quan no han estat els actes d'incivisme de grafiters al metro, hi hagut les agressions de manters a Guàrdia Urbana i turistes, o els problemes de convivència, especialment en barris de Ciutat Vella com la Barceloneta", ha enumerat Alberto Fernández. "Colau ha perdut el control de la ciutat", ha ressaltat. Per aquest motiu, demana la creació de la comissió en què també es demanaria un augment d'agents dels Mossos i Guàrdia Urbana.

Summary: Alberto Fernández reclama una Comissió de Seguretat extraordinària contra la "delinqüència, 'top manta' i l'incivisme"


La Unió General de Treballadors (UGT) de Catalunya ha sol·licitat la posada en marxa de forma "urgent" d'una renda mínima conjuntural i extraordinària que doni cobertura "a totes aquelles famílies que estiguin fora els circuits de protecció econòmica i social fins que es faci realitat la llei d'ingrés mínim vital". A través d'un comunicat emès aquest dimarts, el sindicat ha remarcat la necessitat de continuar aplicant mesures extraordinàries per protegir a les persones afectades per una reducció d'ingressos i també ha demanat a les administracions que es revisin tots els Expedients de Regulació Temporal d'Ocupació (ERTO) signats per detectar aquelles empreses que n'han presentat algun de forma injustificada. Segons la UGT, les companyies que hagin comès algun tipus de frau en la formulació d'un ERTO haurien de ser sancionades i s'haurien de veure obligades a retornar les prestacions rebudes. "La destrucció de l'ocupació durant el primer trimestre ha estat provocada perquè moltes empreses han optat per acomiadar els seus treballadors en lloc d'aplicar mesures de flexibilitat interna o aplicar ERTO justificats", defensa l'organització. Per altra banda, el sindicat opina que les dades publicades aquest dimarts per l'Institut Nacional d'Estadística (INE) posen de manifest l'alta capacitat de destrucció d'ocupació del mercat laboral català "fruit de l'abús de la contractació temporal". És per això que la UGT demana a les patronals que es trobin solucions compartides per fer front a la crisi del coronavirus. Per altra banda, també reclama a les administracions públiques que controlin els salaris dels treballadors a la contractació pública i que garanteixin els ingressos a les persones i famílies en situació de vulnerabilitat.

Summary: La UGT demana posar en marxa una renda mínima extraordinària fins que no s'activi la llei d'ingrés mínim vital


L’Òrgan de Garantia d’Accés a la Informació avala que el Govern ha de donar detalls al grup parlamentari de Cs en relació a les visites als presos i a un possible tracte de favor. El grup parlamentari de Ciutadans, que havia sol·licitat l’empara de la mesa, es congratula de la resposta de l’organisme de transparència, que han conegut aquesta setmana. “Ara estan obligats a informar-nos d’aquestes visites a Lledoners, que poden arribar a ser més de vint al dia, incomplint-se el reglament penitenciari”, ha afirmat la senadora i diputada Lorena Roldán. “Estem farts que el separatisme utilitzi el Parlament com si fos el seu ‘cortijo’, van creant ‘xiringuitos’ i el van buidant, i les excuses de la consellera fan aigües; què pretenen ocultar?”, s’ha preguntat Roldán, en declaracions aquest dijous des de Tarragona.

Summary: L’Òrgan de Garantia d’Accés a la Informació avala que el Govern doni a Cs detalls sobre les visites als presos


El vot per correu des de l'estranger per a les eleccions catalanes del 21 de desembre gairebé duplica el que es va registrar als comicis del 2015 mentre que el vot des de l'Estat ha caigut més d'un 30%. Així, segons dades provisionals del Parlament a 18 de desembre, un total de 40.320 electors han demanat el vot per correu a l'estranger –entre els residents temporals i permanents a l'estranger-, que suposen un 41,4% més que fa dos anys, quan es van registrar 23.612 sol·licituds, mentre que 81.532 electors han sol·licitat el vot per correu des de l'Estat, que representa un 31,7% menys que en els comicis del 2015, quan les sol·licituds es van enfilar fins a les 107.421.  En general, un total de 121.852 electors han demanat exercir el seu dret a vot per correu a les eleccions del 21-D mentre que el 2015 ho van sol·licitar 131.033 electors. D'aquesta manera, les sol·licituds del vot per correu per al 21-D han baixat un 7,5%.  Per demarcacions, a Girona i a Tarragona han pujat les sol·licituds per votar per correu per a les eleccions d'aquest 21-D mentre que a Barcelona i a Lleida han baixat. Així, a Barcelona un total de 82.120 electors han demanat el vot per correu per al 21-D, que suposa un 15,8% menys que el 2015 (95.161). Dels 82.120 electors, 30.474 l'han demanat des de l'estranger –17.818 el 2015- i la resta, 51.646 des de l'Estat (77.349 fa dos anys). A la demarcació de Girona 13.708 electors han sol·licitat el vot per correu per al 21-D, un 9% més que el 2015 (12.468). Dels 13.708 electors, 3.549 l'han demanat des de l'estranger –2.153 el 2015- i la resta, 10.159 des de l'Estat (10.315 fa dos anys). Per la seva banda, a Lleida, 10.856 votants han demanat poder exercir el seu dret a vota per correu per al 21-D, que representa un 1,9% menys que el 2015 (11.063). Dels 10.856 electors, 2.760 l'han demanat des de l'estranger –1.782 el 2015- i la resta, 8.096 des de l'Estat (9.281 fa dos anys). I, finalment, a Tarragona un total de 15.168 electors han demanat el vot per correu per al 21-D, que suposa un 18,6% més que el 2015 (12.341). Dels 15.168 electors, 3.537 l'han demanat des de l'estranger –1.865 el 2015- i la resta, 11.631 des de l'Estat (10.476 fa un parell d'anys).

Summary: El vot per correu a l'estranger per al 21-D es duplica mentre que des de l'Estat cau més d'un 30%


Un estudi del Consell de Col·legis d'Infermeres i Infermers de Catalunya conclou que les condicions de treball del col·lectiu, amb jornades molt llargues, horaris poc convencionals o càrregues elevades de feina, augmenten considerablement els riscos psicosocials dels professionals, sobretot en el cas dels infermers i infermeres que treballen a l'hospital, on tenen més feina i participen menys de les decisions dels centres. Així, l'estudi demostra que els infermers tenen un 35,6% més de risc de patir problemes de salut mental com ara la depressió, l'angoixa i l'ansietat, molt per sobre d'altres professionals de la salut, del 18-20%, o de la població general que es fixa en un 9,7%.  Un de cada tres infermers assegura que dorm menys de 6 hores al dia, i una proporció simular creu que pateix ''precarietat laboral'', que genera tensió i frustració que causa el poc control del propi treball, la poca participació en les decisions comunes i el poc suport de l'equip de treball i dels superiors.  De fet, també una de cada tres infermeres considera que la seva situació laboral és insegura, sobretot les menors de 40 anys que treballen majoritàriament amb contractes d'interinitat o temporalitat. A més, un 33,7% realitza jornades sense horari fix, per torns de dia, nit o caps de setmanes, és a dir, un tipus de jornada difícilment compatible amb la conciliació familiar i social. A aquesta situació laboral, l'estudi li suma la baixada de sous que ha afectat el 83% del conjunt, sobretot els professionals que treballen en el sector públic o concertat, i que treballen en un centre d'atenció primària, on s'ha arribat a perdre fins el 41,4% del sou.  Per la degana del Consell de Col·legis d'Infermeres i Infermers de Catalunya, Núria Cuxart, l'informe confirma 'el que ja intuíem'' i considera que ''la sensació de cert maltractament del col·lectiu'', està molt present entre els professionals i té un impacte directe a la seva salut. Per això, demana als centres de treball, mesures per revertir aquesta situació que afecta precisament als professionals que tenen cura dels ciutadans. Segons Miquel Vilardell, president de la Fundació Galatea, que ha participat en l'estudi, els resultats han d'ajudar a dissenyar intervencions tan preventives com assistencials que millorin el benestar dels professionals que revertirà sobre els ciutadans que atenen.

Summary: Una de cada tres infermeres està en risc de patir problemes de salut mental


Un jutjat ha condemnat l'Ajuntament de la Bisbal d'Empordà a penjar la 'rojigualda' a l'exterior de l'edifici consistorial. La sentència, emesa pel Contenciós Número 3 de Girona, insta l'equip de govern a "cessar en l'incompliment continuat de la legislació vigent", perquè la bandera espanyola fa anys que no oneja a la façana. L'origen del litigi es remunta al desembre del 2015, quan la Delegació de l'Estat a Catalunya va portar l'Ajuntament de la Bisbal d'Empordà als jutjats perquè incomplia la llei. El consistori va presentar al·legacions davant del contenciós i ara, la sentència tira de jurisprudència per rebutjar-les totes. L'alcalde, Lluís Sais (ERC), ja avança que presentaran recurs i espera que "imperi el sentit comú". A més, Sais subratlla que fins ara això no ha suposat cap problema i creu que penjar la bandera espanyola, fins i tot, "podria arribar a generar conflictivitat" a la Bisbal. Nova ofensiva judicial contra els ajuntaments on la bandera espanyola no hi oneja. Aquest cop, ha tocat el torn a la Bisbal d'Empordà. El Jutjat Contenciós Número 3 de Girona ha condemnat el consistori a penjar la 'rojigualda' a la façana, on no hi té presència des de fa anys, i a "cessar en l'incompliment continuat de la legislació vigent". L'origen del litigi es remunta al desembre del 2015. Aleshores, la Delegació de l'Estat a Catalunya va presentar un contenciós contra l'Ajuntament (on ERC, la CUP i ICV governen en coalició) per incomplir la Llei de banderes. En concret, perquè el consistori cometia una "infracció evident" de l'article 3 de la Llei 39/1981, "persistint en la seva actitud" de no penjar la 'rojigualda'. L'Ajuntament de la Bisbal d'Empordà va presentar al·legacions al recurs. Però ara, la sentència del contenciós, que signa la jutgessa Elsa García, rebutja tots els arguments del consistori i dona la raó a l'Estat. Allò curiós del cas és, però, que a l'hora de fonamentar la seva decisió, la jutgessa tira de sentències del Tribunal Suprem (TS) que fan referència a conflictes de banderes que hi ha hagut al País Basc (que es remunten, fins i tot, una dècada enrere). "Signe d'unitat de la pàtria" "La bandera d'Espanya simbolitza la nació, és signe de sobirania, independència, unitat i integritat de la pàtria, i representa els valors superiors expressats a la Constitució", diu la sentència del jutjat gironí, parafrasejant-ne una d'anterior del Suprem. I hi afegeix que la 'rojigualda' "haurà d'onejar a l'exterior i ocupar el lloc preferent a l'interior de tots els edificis de l'Administració central, institucional, autonòmica, provincial o insular i municipal de l'Estat". El contenciós també subratlla que, en el cas de l'Ajuntament de la Bisbal d'Empordà, hi ha informes de la Guàrdia Civil "on s'acredita degudament" que la bandera espanyola no oneja a l'edifici. La sentència, en conclusió, estima el recurs de la Delegació de l'Estat "contra la inactivitat" de l'Ajuntament per no penjar la 'rojigualda', condemna el consistori a "col·locar la bandera d'Espanya a l'exterior de l'edifici" i l'insta a "cessar en l'incompliment continuat de la legislació vigent". Per últim, el contenciós imposa al consistori bisbalenc les costes del recurs. La sentència no és ferma i s'hi pot interposar recurs en un termini de quinze dies. "Que imperi en sentit comú" L'alcalde de la Bisbal, Lluís Sais, ja ha anunciat que l'Ajuntament recorrerà la sentència davant del TSJC. Sais confia que acabi "imperant el sentit comú" i recorda que fa "molts anys" que la bandera espanyola no oneja al balcó, i que això no ha suposat cap problemàtica al municipi.  "Per tant, nosaltres entenem que hem d'intentar evitar la conflictivitat, i intuïm que penjar la bandera espanyola podria generar-ne entre la ciutadania", ha subratllat Sais. "Si fins ara no hi ha hagut cap incidència, entenem que no té cap sentit que onegi", hi ha afegit. L'alcalde ha dit que la sentència del contenciós no els ha sorprès, perquè va en la línia d'altres d'anteriors, però si que ha criticat que "si l'única feina que té la Delegació del Govern és la d'anar vigilant quins ajuntaments tenen o no la bandera, pobra feina". A la demarcació, Santa Coloma de Farners i Campelles (Ripollès) ja s'han vist obligats a penjar la bandera espanyola al balcó consistorial. Això sí, en tots dos casos, els alcaldes han penjat cartells al costat on deixen clar que s'hi oposen i que ho fan obligats pels jutjats.

Summary: Un jutjat condemna l'Ajuntament de la Bisbal d'Empordà a penjar la 'rojigualda' a l'exterior de l'edifici


Una dona i un menor han resultat ferits crítics en un accident de trànsit a la TV-3409 a Deltebre en una col·lisió per envestida entre dos turismes, segons ha informat el Servei Català de Trànsit (SCT). Per causes que s'estan investigant, s'ha produït una col·lisió per envestida entre dos cotxes, un dels quals ha bolcat i ha quedat en un petit canal. Dels quatre ocupants d'aquest vehicle, dos han resultat ferits crítics i han hagut de ser evacuats en helicòpter. El menor ha estat traslladat a l'Hospital Sant Joan de Déu i la dona, a Bellvitge. El conductor ha resultat il·lès i el passatger davanter, ferit menys greu, ha estat traslladat a l'hospital Verge de la Cinta de Tortosa, com el conductor de l'altre cotxe, que ha resultat ferit menys greu. (En aquesta actualització, s'afegeix que la circulació ja ha estat normalitzada) L'accident ha passat a les 15.59 hores al quilòmetre 5,8 de la via. La calçada s'ha hagut de tallar i s'han fet desviaments senyalitzats. Passades les sis de la tarda, la circulació s'ha normalitzat. A l'accident hi han treballat quatre dotacions de Bombers, tres patrulles de Mossos d'Esquadra, Policia Local i dues ambulàncies, a més dels dos helicòpters del SEM, que atenen altres ferits.

Summary: ACTUALIZACIÓ:Una dona i un menor, ferits crítics en un accident a la TV-3409 a Deltebre


Bones sensacions entre els empresaris del sector de l’hostaleria de les comarques gironines aquesta Setmana Santa. D’una banda, les cases de turisme rural han fregat el ple, sobretot durant el cap de setmana del 25 al 27 de març mentre que els hotels de la Costa Brava i el Pirineu gironí – Cerdanya, Ripollès i Garrotxa- han assolit ocupacions al voltant del 80%. No obstant això, s’ha de tenir en compte que només una part dels establiments hotelers de la costa gironina estaven oberts per aquestes dates. El bon temps ha ajudat a impulsar les reserves d’última hora i la gran majoria dels visitants que s’han apropat fins al territori gironí eren famílies o parelles de les comarques barcelonines, principalment de l’àrea metropolitana de Barcelona. De mitjana, els visitants han passat uns 2 o 3 dies al territori i el sector assenyala que han notat un increment de la despesa dels visitants en l'àmbit de la restauració. El bon temps ha fet incrementar les reserves d’última hora i, finalment, els hotels gironins han superat les seves expectatives inicials. A grans trets, les xifres d’aquest any són similars a les del 2015, tot i que des de la Federació d’Hostaleria de Girona assenyalen que els hotelers de l’Alt Empordà han registrat una davallada del 10% d’ocupació en comparació amb els dies de Setmana Santa de l’any passat. Un cop més, el turisme de proximitat (sobretot de Catalunya), seguit del d’arreu de l’Estat i el francès, han estat els predominants durant aquests dies festius. De mitjana, els visitants han estat uns 2 o 3 dies al territori gironí. La majoria dels turistes eren famílies o matrimonis procedents de les comarques barcelonines, concretament de Barcelona i la seva àrea metropolitana. Per comarques, els hotels de la Costa Brava centre i sud han assolit un 70% d’ocupació. Cal tenir en compte, però, que només han obert un 40% dels establiments de la zona sud i un 60% en el cas de la Costa Brava centre.  Les zones de muntanya i d’esquí és on s’han assolit millors xifres com per exemple el Ripollès amb un 70% d’ocupació o un 80% en el cas de la Cerdanya i la Garrotxa. En el cas de la Selva interior s’ha assolit un 65% i un 50% a l’Alt Empordà. “A Girona ciutat, la processó ha atret gent i s’ha assolit un 80%”, ha comentat la cap de comunicació de la Federació d’Hostaleria de Girona, Marina Figueras. “La celebració del MIC també ha atret moltes famílies al Baix Empordà”, ha afegit. Segons Figueras, el sector ha notat un increment de la despesa dels visitants pel que fa a la restauració. “Sembla que hi ha més diners o que els visitants gasten una mica més que ara fa uns anys”, ha assenyalat. Les cases de turisme rural freguen el ple Pel que fa al turisme rural, el bon temps ha ajudat a incrementar les xifres d’ocupació a tot el territori gironí. “Ha estat molt repartit per tot arreu, no ha sigut com altres anys quan la muntanya atreu molts més visitants que la costa”, ha explicat el president de l’Associació de Turisme Rural Girona, Ramon Corominas. La setmana passada, les reserves es situaven entre el 85 i 90%. Finalment, gran part de les cases rurals han arribat al 95% i, en alguns casos, han pogut penjar el cartell de complet, sobretot pel que fa als immobles que es trobaven a prop de les pistes d’esquí i a tocar de la platja.  “Ho teníem tot obert, estem molt satisfets amb les xifres assolides. El 85% del nostre públic ha estat de Catalunya, sobretot de Barcelona, seguit d’un 15% de la resta de l’Estat com el País Basc o del sud de França”, ha explicat el president de l’entitat qui ha destacat que, de mitjana, els visitants han passat uns quatre dies – de dijous a diumenge- al territori gironí. Des del sector esperen que les bones xifres assolides durant aquests dies festius es mantinguin de cara a les properes setmanes. Bones ocupacions als apartaments turístics Bones ocupacions també en el cas dels apartaments turístics. A la zona de l’interior s’ha assolit un 97% , al Pirineu gironí un 96% i a la Costa Brava un 48%. Com en el cas dels hotels, hi havia gran part dels apartament turístics de costa que no han obert portes durant aquesta Setmana Santa. No obstant això, s’ha donat el cas que en zones concretes com Lloret de Mar o localitats de l’Alt Empordà les xifres d’ocupació s’han disparat en comparació amb altres espais d’aquest mateixa zona gironina. “El nostre públic és principalment turisme català de proximitat i majoritàriament nacional”, ha destacat la gerent d’ATA, Àngela Galceran.  Per últim, pel que fa als càmpings gironins, només hi havia disponible un 30 o 35% de tota l’oferta. “Tenint això en compte, el temps ha jugat al nostre favor i hem arribat a ocupacions del 70 o 75%. Per nosaltres és clau el turisme estranger i aquests dies ni a França ni a Alemanya tenien festa”, ha comentat el president de l’Associació de Càmpings de les comarques gironines, Miquel Gotanegra. En aquest àmbit, la majoria dels visitants eren turistes de proximitat que han passat una mitjana de dos dies. “De moment les perspectives que tenim de cara a l’estiu són bones. Depenem del temps, si es manté i fa sol i calor podrem assolir bons resultats”, ha conclòs.

Summary: Cases de turisme rural plenes i ocupacions hoteleres del 80% a la Costa Brava i el Pirineu gironí per Setmana Santa


L'alcaldessa de Barcelona assegura que s'ha fet una proposta ''complerta i equitativa'' ACN Barcelona.-L'alcaldessa de Barcelona, Ada Colau, confia a poder tancar l'acord de govern municipal amb el PSC ''els propers dies''. En declaracions als mitjans aquest divendres, Colau ha explica que s'han fet diverses reunions amb el PSC i s'han escoltat les seves propostes per posar finalment damunt la taula una proposta ''complerta, equitativa i positiva''. Per això, BComú confia en una ''resposta positiva'' dels socialistes ''en breu''. Colau ha assegurat que per fer aquesta oferta ''propera a la definitiva'' s'han tingut en compte les propostes dels socialistes i creu que serà un ''acord positiu'' per a la ciutat de Barcelona.

Summary: Colau confia a rebre ''en breu''  una resposta positiva del PSC sobre el cartipàs municipal


L'alcalde d'Amposta, Adam Tomàs, ha certificat la legalitat de les adjudicacions municipals efectuades des del passat 2018 a entitats de la xarxa de Plataforma Educativa. El grup municipal del PDeCAT ha presentat, al ple d'aquest vespre, una moció reclamant que s'aclareixin "dubtes" sobre les contractacions arran de les investigacions judicials i de l'Oficina Antifrau a les adjudicacions efectuades a fundacions d'aquesta xarxa per part de l'exdirector de la Direcció General de la Infància i l'Adolescència (DGAIA), Ricard Calvo. Tomàs ha remarcat que els contractes signats amb les fundacions Gentis, Astres així com Família i Infància han superat el preceptiu concurs públic i han estat les úniques que optaven a prestar els serveis. Retreu al PDeCAT que ho utilitzin com a arma electoralista contra la seva figura i els ha convidat a denunciar el cas si en tenen indicis. La moció del PDECAT fa referència als contractes que el consistori va subscriure per a la gestió del servei socioeducatiu no residencial per a infants i adolescents en situació de risc i les seves famílies (SIS) per a l'any 2018, adjudicat a la Fundació Privada Gentis per 131.000 euros; el mateix servei per aquest any 2019, per 137.200 euros, a la Fundació Infància i Família; així com el contracte per cinc anys dels serveis de neteja viària i manteniment dels espais verdes del parc dels Xiribecs i del Camí de Sirga, que es va endur la Fundació Privada Astres. Les tres entitats formen part de la xarxa de Plataforma Educativa. Gentis, de fet, apareix com una de les fundacions a les quals l'exdirector general de la DGAIA hauria adjudicat directament, de forma suposadament irregular, cinc contractes de serveis, fets que està investigant un jutjat. Anteriorment, Calvo havia treballat per la Fundació Plataforma Educativa, a la qual hauria retornat poc després de dimitir del càrrec públic l'estiu de 2017. D'aquesta mateixa fundació n'és directora executiva l'exconsellera d'Educació Marta Cid, exregidora i excap de llista d'ERC a Amposta durant anys, que al mateix temps dirigeix també la Fundació Privada Gentis i és responsable de la Fundació Astres. Tomàs ha subratllat en la roda de premsa prèvia al ple que les tres adjudicacions van ser "correctes" i van seguir els procediments preceptius de concurs públic i de licitació. Considera que la relació contractual del consistori amb les tres fundacions és "irreprotxable": "hi ha una secretària i una interventora que validen tot el que fem". També ha recordat que en el cas dels tres contractes únicament es van presentar al concurs les fundacions esmentades En aquest sentit, ha reptat els exconvergents a posar en dubte els convenis locals amb altres entitats, com Pimec i Càritas, que tenen acords amb altres institucions que estan sent també investigats.  L'alcalde s'ha mostrat convençut que la moció convergent forma part d'una estratègia per erosionar la seva figura en període preelectoral, ha recordat els casos de corrupció de la formació i els ha reclamat que treballin des de la "presumpció d'innocència i no la de culpabilitat". Finalment, ha animat el PDeCAT a denunciar el cas als jutjats si té indicis de qualsevol actuació irregular en aquest sentit. 56 nous pisos socials D'altra banda, el ple d'aquest dilluns al vespre té previst aprovar definitivament el reglament regulador del fons social d'habitatges de lloguer. Un instrument, segons l'alcalde, que permetrà al consistori poder gestionar els setze pisos cedits per l'Agència de l'Habitatge de Catalunya d'una antiga promoció privada que va acabar en mans de l'Incasòl. Seran posats a disposició de persones amb rendes inferior als 11.500 euros anuals en modalitat de llloguer social. Una oferta que complementarà els 49 pisos que gestiona directament l'agència de la Generalitat que han rebut 90 sol·licituds per ocupar-los i que estan destinats a persones amb rendes superiors als 11.500 euros anuals.  "És molt interessant disposar d'aquests habitatges públics perquè fa molts anys que estaven buides i ningú del govern anterior va ser capaç d'entendre la situació social, quan molta gent va perdre el seu habitatge i l'Ajuntament no va ser capaç de crear un recurs que ajudés a la gent que era desnonada", ha argumentat Tomàs, tot precisant que es tracta d'habitatge social, d'emancipació i lloguer assequible, no únicament els casos més extrems, sinó també per afavorir que els joves s'estableixin o ajudar les persones amb sous precaris. El ple, finalment, també ha de donar llum verd inicial als plans de polítiques de dones d'Amposta 2019-2022 així com el destinat a la comunitat LGTBI. La regidora de Sanitat i Seveis Socials, Susanna Sancho, ha explicat que la voluntat d'aquests instruments és generar mesures per assolir la igualtat efectiva. Segons ha remarcat, s'han format dos tècnics municipals perquè assumeixin, respectivament, la implementació i coordinació de les mesures dels dos plans. Sancho ha precisat que en tots dos casos s'han elaborat amb la participació d'unes 150 persones i que comptaran amb sessions de retorn per recollir la seva opinió sobre el seu funcionament d'aquí un any.

Summary: L'alcalde d'Amposta certifica la legalitat de les adjudicacions municipals a entitats de Plataforma Educativa


Un nen de 12 anys va caure aquest divendres d'una alçada de deu metres a la zona comercial de Salt propera a l'AP-7. Els fets van passar a en un edifici situat al costat de l'Espai Gironès on hi ha un bufet lliure i una zona recreativa. Tot plegat va succeir al voltant de les vuit del vespre quan el petit pujava unes escales i de sobte va caure precipitant-se al buit. Com a conseqüència de la caiguda, va quedar ferit i sagnant per l'oïda. De seguida es van activar els equips d'emergència i, malgrat que el nen va perdre inicialment la consciència, es va poder recuperar i va arribar despert a l'hospital Josep Trueta de Girona. Un cop allà va ingressar i va ser atès pel personal del centre. El nen ha passat la nit en observació a la unitat d'Urgències de l'hospital i la seva vida no córrer perill. S'espera que si evoluciona favorablement rebi l'alta en les properes hores.

Summary: Ingressat un nen de 12 anys a l'hospital Josep Trueta després de caure d'uns deu metres en una zona comercial de Salt


L'escola de negocis celebra el seu 60è aniversari amb la vista posada en la renovació de la seva seu a Barcelona ACN Barcelona.-El director general d'EADA, Miquel Espinosa, ha afirmat que el fre a les matriculacions d'alumnes que es va donar posteriorment a l'1-O ja està "millorant". En unes declaracions als mitjans de comunicació aquest dijous al matí, Espinosa ha assenyalat que "els primers dies d'octubre es van notar algunes anul·lacions de reserves en algunes matricules al centre residencial de Collbató. Després es va notar un fre en aquesta tendència, que ja està millorant". Sobre la campanya internacional de matriculacions del curs 2018/2019, el director general d'EADA ha dit que "s'encetarà de manera intensa a partir del gener i encara és prematur dir res". El responsable d'EADA ha fet aquestes declaracions en una trobada amb periodistes amb motiu del 60è aniversari de l'escola de negocis, que té en la renovació de la seva seu central de Barcelona un dels seus principals projectes.

Summary: EADA considera que el fre en les matriculacions després de l'1-O ja està "millorant"


L'Alcalde de Blanes, Àngel Canosa, ha criticat que el Departament de Territori i Sostenibilitat tingui "molta pressa" en tirar endavant el projecte de prolongació de la C-32 entre Tordera (Maresme) i Lloret de Mar (Selva). Segons el batlle, no seria "la primera vegada" que el Govern s'afanya a desencallar el projecte per poder allargar la concessió dels peatges d'aquesta autopista i ha apuntat aquesta opció com un dels motius que han fet accelerar el projecte. A més, l'alcalde ha lamentat que el consistori encara "no ha estat informat de res" sobre el nou estudi d'impacte ambiental. Tot i així, ha insistit que el posicionament "és el mateix que ara fa un any", quan va signar una declaració institucional en contra del projecte. El nou informe d'impacte ambiental que ha anunciat el Departament de Territori i Sostenibilitat sobre l'ampliació de la C-32 entre Tordera (Maresme) i Lloret de Mar (Selva) ha encès el debat sobre el projecte en el territori, una vegada més. En aquest cas, l'Ajuntament de Blanes (Selva) ha recordat el seu rebuig al projecte. L'alcalde del municipi, Àngel Canosa, ha recordat que "fa anys" es va celebrar una consulta popular i "el poble es va manifestar en contra" de la carretera. Per això, l'alcalde ha insistit que el posicionament de l'equip de govern local "és el mateix" que ara fa un any, quan van fer una declaració institucional en contra del projecte de prolongació. Àngel Canosa ha remarcat que ara cal "estar ben units amb el sentiment de 'no a la C-32'". Per això ha anunciat que es contactarà amb les entitats ecologistes com ara Aturem la C-32 i es posarà a la seva "disposició" per tal de "defensar" el rebuig al projecte. Canosa ha agraït la tasca feta per la plataforma, ja que gràcies al seu recurs al TSJC es va aconseguir aturar el projecte. De fet, Aturem la C-32 ha aconseguit paralitzar dues vegades aquesta ampliació de la carretera entre Tordera i Lloret de Mar. La primera d'elles, va ser el 2017 quan el tribunal va acceptar les mesures cautelars per aturar les obres. Tot i així, el Departament va decidir tirar endavant un nou projecte redactant un segon estudi informatiu i un segon informe d'impacte ambiental, mentre el primer projecte seguia aturat de forma cautelar. Aturem la C-32 va tornar a portar aquests documents al TSJC i aquest en va tornar a paralitzar el projecte just ara fa un any, el juliol de 2019. "Molta pressa" per allargar concessions  L'alcalde de Blanes, Àngel Canosa, ha lamentat que l'Ajuntament encara "no ha estat informat de res" per part del Departament de Territori i Sostenibilitat sobre el nou informe d'impacte ambiental. Tot i així, l'alcalde ha declarat que no el va sorprendre que el Govern optés per rescatar el projecte de la C-32. "No és la primera vegada que el Govern té molta pressa amb les concessions d'autopistes". Amb això, Àngel Canosa ha recordat que "aviat" s'acaba la concessió de la C-32. Per això ha apuntat al Govern com a responsable de buscar noves inversions que justifiquin el fet d'"allargar més els peatges".

Summary: L'alcalde de Blanes retreu a Territori que tingui "molta pressa" en ampliar la C-32


L'Exèrcit ha enviat personal civil al seu estand del saló Expojove, però ha penjat dibuixos on apareix la silueta d'un soldat armat als laterals del mostrador. Una d'elles està parcialment tapada per un cartell on s'anuncia una APP de les forces armades, però l'altra s'aprecia perfectament. A la resta de l'estand, l'Exèrcit hi ha penjat fotografies de soldats –en cap cas, armats- la majoria dels quals hi apareixen fent tasques de missió humanitària. La directora de la Fira de Girona, Coralí Cunyat, ha explicat que les fotografies que s'han pres de l'estand s'elevaran ara al Comitè Executiu i al Patronat perquè avaluïn si s'ha incomplert o no el codi ètic. Cunyat també ha subratllat que, pel què fa a l'uniforme, les forces armades han complert la interlocutòria de mesures cautelars del jutjat. Per últim, la directora de la Fira demana que la protesta que s'ha convocat aquest migdia contra la presència de l'Exèrcit al certamen es faci de manera "pacífica". L'estand de l'Exèrcit a l'Expojove se situa en un dels passadissos laterals del Palau de Fires. Al damunt, llueix el rètol 'Centros docentes militares de formación' i un cartell on s'hi llegeix 'Fuerzas armadas'. Aquest matí, quatre civils enviats pel Ministeri de Defensa s'encarregaven d'atendre els joves que s'hi apropen a demanar informació.  D'ençà que el saló ha obert les portes, l'estand de l'Exèrcit va rebent visites constants. De moment no s'hi donen tríptics o fulletons, però els qui atenen els joves els expliquen que treballar a les forces armades és "una feina estupenda" que té "moltes possibilitats" perquè dins l'Exèrcit no hi ha tan sols soldats sinó altres perfils professionals com ara "metges o informàtics".  A l'hora d'accedir a les forces armades, concreten que depenent dels estudis que es tinguin (ESO, Batxillerat o universitaris) es podrà optar a un grau o a un altre. "Per ser membre de la tropa només cal l'ESO, i a partir d'aquí es va pujant de rang", precisa el personal civil de l'estand, assenyalant un cartell explicatiu que ho ensenya. A l'interior de l'estand, hi ha dos cartells on s'hi llegeixen les paraules 'Lideratge', 'Honradesa', 'Respecte' i 'Humilitat'. A les parets, s'hi han penjat sobretot fotografies de soldats en missió humanitària o d'altres imatges on hi apareixen efectius de la Unitat Militar d'Emergències (UME). Sí que hi ha, però, una imatge que pot portar controvèrsia per si xoca amb el codi ètic de la Fira. I és que als laterals del mostrador –pintat amb colors de camuflatge- hi apareixen dos dibuixos on es veu la silueta d'un soldat armat. Un d'ells està parcialment tapat per un cartell on s'anuncia una aplicació mòbil de les forces armades; però l'altre s'aprecia perfectament. Al Comitè Executiu i al Patronat La directora de Fira de Girona, Coralí Cunyat, ha explicat que aquest dibuix es podria considerar "una imatge bèl·lica". Però que valorar-ho, i actuar en conseqüència, correspondrà al Comitè Executiu i al Patronat de la Fira. "El que farem serà traslladar-los el que hem vist perquè decideixin s'hi ha complert amb les normes de participació, perquè aquests són els òrgans que ho valoren", ha precisat Cunyat. "Això es debatrà en una reunió del Patronat que hi ha prevista en els propers dies", hi ha afegit. La directora també ha subratllat que l'Exèrcit ha complert amb allò que els manava la interlocutòria de mesures cautelars pel què fa a la indumentària. I és que els quatre civils que hi ha a l'estand –tres homes i una dona- van vestits amb roba de carrer.  "Venim d'anys anteriors en què el personal que assistia a l'Expojove eren militars amb uniforme, i avui el que tenim són civils; d'alguna manera, és el que Fira de Girona demanava al Ministeri per poder ser al certamen", ha dit Coralí Cunyat. Pel què fa a la decisió de Defensa de recórrer la interlocutòria, la directora ha avançat que des de Fira de Girona allò que faran serà esperar a veure què decideix el jutge. Cunyat també ha demanat que la protesta que la plataforma Girona Acull i la Coordinadora d'ONGs Solidàries han convocat aquest migdia contra la presència de l'Exèrcit es faci de manera "pacífica". "Nosaltres considerem que tothom té dret a expressar la seva opinió; però jo només demano que la protesta es faci respectant els joves que venen a l'Expojove per descobrir quin futur escollir", ha dit.  Per últim, la directora ha precisat que el certamen de formació funciona "amb normalitat", més enllà del debat que ha generat la presència de les forces armades a la fira. Expojove, que aquest 2018 arriba a la tretzena edició, se celebrarà fins al dia 14 d'abril a Fira de Girona. Compta amb una setantena d'expositors repartits en 8.000 metres quadrats i també ha programat una quarantena de xerrades i tallers.

Summary: L'Exèrcit participa a l'Expojove amb personal civil però penja dibuixos amb la silueta d'un soldat armat a l'estand


'La Marató' de TV3 estrena a partir d'aquest dimarts una nova pàgina web amb motiu del 25è aniversari del programa solidari. La web presenta una nova organització dels continguts i un redisseny visual pensat per als seguidors de 'La Marató'. Entre els nous continguts que s'hi troben hi ha l'arxiu de les 25 edicions passades del programa, des d'on serà possible recuperar diversos de materials, els principals continguts que es van generar al voltant de cada edició i un espai d'entrevistes a personatges vinculats al projecte de 'La Marató': 'Una estona amb'. Tot el disseny de la web s'ha pensat perquè l'usuari tingui una experiència de navegació fàcil des qualsevol dispositiu i pugui accedir als continguts de la manera més ràpida i còmoda possible, per mitjà d'una tauleta, un telèfon mòbil o un ordinador. Amb la utilització del disseny web adaptatiu, l'aparença de la pàgina web s'adapta al dispositiu des d'on es visualitza, tant per les dimensions de la pantalla com per la via d'interacció (ratolí o tàctil). A la web s'hi poden trobar els principals impactes científics i socials de 'La Marató' al llarg d'aquest 25 anys i recollirà les galeries de fotografies, els cartells, els espots i els vídeos divulgatius de totes les edicions del programa. D'altra banda, també incorpora totes les iniciatives especials que es faran durant aquest 2016 per celebrar l'aniversari, com el Disc i el Llibre dels 25, i l'acció dels teatres. 'Una estona amb' La nova web conté l'espai 'Una estona amb' de descoberta de personatges on 'La Marató' passa estones amb persones diverses, conegudes o anònimes, que estan vinculades d'alguna manera al projecte solidari. Són entrevistes personals i properes on es dóna molta importància a la imatge i que combinen diferents formats: text, àudio, vídeo i recursos interactius com el 'Thinglink'. S'estrena amb el periodista i escriptor Màrius Serra i n'hi ha quatre més de programades, que es publicaran en aquest trimestre.

Summary: 'La Marató' de TV3 estrena web amb motiu del seu 25è aniversari


L'Ajuntament de Forallac (Baix Empordà) i la Diputació de Girona estan executant els treballs per fer visitable la Torre de les Hores de Peratallada, que data d'entre els segles XII i XV. Es tracta d'una de les més ben conservades del conjunt medieval. La intervenció arquitectònica, que va començar el mes de setembre, dona continuïtat a les obres de consolidació que es van fer a finals de 2017 i permetrà recuperar l'estructura, que estava malmesa. L'actuació, pressupostada en 30.000 euros, es farà en dues fases. La primera acabarà a finals d'aquest mes i la segona continuarà l'any que ve.  La intervenció actual dotarà la torre d'una nova escala metàl·lica interior, que permetrà observar l' estructura constructiva i pujar fins al campanar. També està previst reproduir el terra del pis central, aprofitant els forats existents a les parets originals, on s’encabiran de nou bigues de fusta. A la part superior es retirarà l’actual coberta de l'edifici i se'n posarà una de plana per poder habilitar-hi un mirador al conjunt del nucli antic. L'ull de l'escala es protegirà i hi baixaran les peces que fan funcionar la maquinària del rellotge, una peça mecànica del segle XIX, que s'està reparant i ajustant perquè marqui les hores exactes. El rellotge quedarà visible a la planta superior. El projecte l'ha elaborat el servei de monuments de la Diputació, que en aquesta primera fase hi aporta 24.200 euros. L'Ajuntament de Forallac hi invertirà la resta.

Summary: Faran visitable la Torre de les Hores de Peratallada


L'advocat de VOX, Javier Ortega, ha celebrat la decisió del Suprem de mantenir a la presó Oriol Junqueras. "És el millor regal de Reis per a la democràcia i l'estat de dret", ha manifestat a les portes del tribunal després que la sala els hagi comunicat la decisió. VOX exerceix l'acusació popular i també havia sol·licitat a la sala que mantingués la mesura cautelar de presó preventiva contra el vicepresident destituït i líder d'ERC. "Celebrem que la sala no hagi entès de cap manera l'argument absurd que a Espanya hi ha presos polític i que es persegueixen idees", ha manifestat. Ortega comparteix la tesi dels tres magistrats de la sala, que subratllen que existeix risc de reiteració delictiva. El lletrat de l'acusació popular afirma que "no hi ha cap argument" que els faci creure que, en cas que Junqueras quedés lliure, no tornaria a incidir en la via unilateral. "Si forma part de les institucions res fa pensar que, des d'allà dins, no torni a fer el mateix que ha fet en mesos anteriors", sosté. Ara bé, VOX no s'oposarà si la defensa de Junqueras demana que se'l traslladi a una presó catalana, tal i com ha avançat el seu advocat, Andreu van den Eynde.  El Suprem s'ha alineat amb la fiscalia i  VOX i ha decidit mantenir a la presó Oriol Junqueras, privat de llibertat al centre penitenciari d'Estremera des del 2 de novembre. L'acusació popular ja havia demanat als magistrats de la sala d'apel·lacions que mantinguessin la mesura cautelar. Per això, després de conèixer la decisió del Suprem (presa per unanimitat), el lletrat ha celebrat el pronunciament.  A més, Ortega ha dit que espera que aquest mateix criteri es mantingui durant tot el procediment. El proper 11 de gener Joaquim Forn, Jordi Sànchez i Jordi Cuixart declararan davant del jutge instructor, Pablo Llarena, que també els podrà preguntar sobre el fons de la qüestió i no només sobre la mesura cautelar de presó preventiva. Ho fan a petició de les seves defenses per intentar que surtin en llibertat.  D'altra banda, des de VOX han avançat, però, que no s'oposaran al trasllat de Junqueras a una presó catalana si així ho sol·licita la seva defensa. Van den Eynde demanarà que es produeixi aquest trasllat pel fet que Junqueras estigui a Catalunya i pugui sortir per anar als plens del Parlament.

Summary: VOX celebra la decisió del Suprem: "És el millor regal de Reis per a la democràcia i l'estat de dret"